Հավելված N 12

ՄԺԾԾ ԺԱՄԱՆԱԿԱՀԱՏՎԱԾՈՒՄ ՀՀ ԿԱՌԱՎԱՐՈՒԹՅԱՆ ՈԼՈՐՏԱՅԻՆ ՔԱՂԱՔԱԿԱՆՈՒԹՅՈՒՆԸ

(հարկիրճ շարադրանք)[[1]](#footnote-1)

1. ՈԼՈՐՏԸ - **ԳՅՈՒՂԱՏՆՏԵՍՈՒԹՅՈՒՆ**

Գյուղատնտեսությունը երկրի տնտեսության կարևորագույն ոլորտներից մեկն է, քանի որ բնակչությանն ապահովում է պարենով, իսկ վերամշակող արդյունաբերությանը՝ հումքով։ Պարենային անվտանգության տեսանկյունից էլ ավելի է կարևորվում ոլորտում աջակցության տարբեր մեխանիզմներով իրականացվող միջոցառումների անհրաժեշտությունը։

ՀՀ վիճակագրական կոմիտեի տվյալների համաձայն 2023 թվա­կանին գյուղատնտեսության համախառն արտա­դրանքի արժեքը կազ­մել է 948 040,1 մլն դրամ, որը նախորդ տարվա նույն ժամանակահատվածի նկատմամբ կազմում է 99․7 %։ Ընդ որում բուսաաբուծության համախառն արտադրանքը կազմել է 447583,3 մլն դրամ, որը նախորդ տարվա նույն ժամաանակահատվածի ցուցանիշին գերազանցում է 2․7 %-ով, իսկ անասնաբուծության համախառն արտադրանքը՝ 500456․8 մլն դրամ, որը նախորդ տարվա նույն ժամաանակահատվածի ցուցանիշի հետ համեմատած նվազել է 3․4 %-ով:

Բուսաբուծության ճյուղում 2022 թվականի նկատմամբ 2023 թվականին աճել են հացահատիկի և հատիկաընդեղենի համախառն բերքի արտադրությունը՝ 20.1 % ով, պտղի և հատապտղի համախառն բերքի ծավալները՝ 4․3%-ով, կարտոֆիլինը՝ 3․7 %-ով, իսկ բանջարեղենի արտադրությունը նվազել է 0․5 % ով, խաղողինը՝ 5․5 % ով, բոստանի համախառն բերքի արտադրությունը՝ 6,3 % ով։

2023 թվականին 2022 թվականի նկատմամբ սպանդի համար իրացվել է 3․4%-ով պակաս գյուղատնտեսական կենդանի և թռչուն, արտադրվել է 5․2 %-ով քիչ կաթ, ձվի արտադրությունը պակասել է 2․3 %-ով։

Անասնաբուծական համախառն արտադրանքի ծավալի որոշակի կրճատումը պայմանավորված է հիմնականում տարեսկզբի դրությամբ անասնագլխաքանակի կրճատմամբ, մասնավորապես՝ խոշոր եղջերավոր կենդանիների գլխաքանակը նախորդ տարվա տարեսկզբի դրությամբ նվազել է 10.3%-ով, այդ թվում կովերինը՝ 9.0%-ով (կովերի գլխաքանակի կրճատումը չի գերազանցում տավարաբուծության ոլորտում կիրառվող կենդանիների խոտանի տարեկան թույլատրելի նորմերը), մանր եղջերավոր կենդանիներինը՝ 9.5%-ով, գյուղատնտեսական թռչունների գլխաքանակը՝ շուրջ 14%-ով, իսկ խոզերինը աճել է 8․9%-ով։

ՈԼՈՐՏԸ ՝ **Փոքր և միջին ձեռնարկատիրություն**

Կառավարության 2021 թվականի թիվ 1902-Լ որոշման 1-ին հավելվածի Էկոնոմիկայի նախարարության բաժնով սահմանված են հետևյալ նպատակները․

* Նպատակ 2 – Արտադրողականության աճ/գործազրկության նվազում
* Նպատակ 4 – ՀՆԱ-ում ՓՄՁ սուբյեկտների տեսակարար կշռի ավելացում։

Արտադրողականության աճին և գործազրկության նվազում՝

Կառավարության 2020 թվականի թիվ 355-Լ որոշման 1-ին հավելվածով հաստատվել է Արտադրողականության խթանման նպատակային ծրագիրը (2022 թվականի թիվ 106-Լ որոշմամբ), որի նպատակն է տնտեսավարողների համար ստեղծել մատչելի ֆինանսական միջոցների հասանելիություն՝ արդիականացնելու արտադրական հնարավորությունները և խթանելու նոր տեխնոլոգիաների ներմուծումը Հայաստանի Հանրապետություն, որը կբերի արտադրվող ապրանքների և մատուցվող ծառայությունների մրցունակության բարձրացման և աշխատանքի արտադրողականության աճի։

Օժանակդությունը տրամադրվում է նպատակային վարկերի/լիզինգի տարեկան տոկոսադրույքի սուբսիդավորման ձևով։ Վարկը/լիզինգը կարող է օգտագործվել նպատակային ոլորտներում գործունեություն իրականացնող տնտեսավարողների կողմից՝

* նոր/չօգտագործված մեքենա-սարքավորումների ձեռքբերման նպատակով,
* կապիտալ շինարարության իրականացման նպատակով,
* բիզնես գործընթացների օպտիմալացման նպատակով թվային հարթակների ձեռքբերման նպատակով,
* արտադրողականության աճի նպատակով խորհրդատվական կազմակերպության և փորձակետի ներգրավման նպատակով։

Միջոցառման մեկնարկից մինչև 2024 թվականի հունվարի 1-ը տնտեսավարողների և ֆինանսական կազմակերպությունների միջև կնքվել է 3591 պայմանագիր՝ 207 մլրդ ընդհանուր պորտֆելով, որի 59%-ը ուղղվել է ՓՄՁ սուբյեկտների ֆինանսավորմանը։

Կառավարության 2020 թվականի թիվ 355-Լ որոշման 2-րդ հավելվածով հաստատված Բարձր որակավորում ունեցող մասնագետների ներգրավման նպատակային ծրագիր (Կառավարության 2022 թիվ 1224-Լ որոշմամբ հաստատված), որի նպատակն է բարձրացնել Հայաստանի Հանրապետության տարածքում գործող ընկերությունների արտադրողականությունը և աջակցել տնտեսավարողներին ներգրավել բարձր որակավորում ունեցող մասնագետների:

Նպատակային ծրագրի շրջանակներում 2023 թվականին փոխհատուցում ստացել են 29 կազմակերպություններ՝ 368 մասնագետների համար։

ՀՆԱ-ում ՓՄՁ սուբյեկտների տեսակարար կշռի ավելացում՝

Նախատեսվում է համապարփակ աջակցություն սահմանել ՓՄՁ սուբյեկտների համար՝ ձեռնարկատիրական զարգացման դասընթացների մասնակցության վճարի փոխհատուցման, արտոնյալ պայմաններով վարկերի տրամադրման և հովանոցային մեխանիզմով պետական երաշխավորությունների տրամադրման ձևով՝ նպաստելով աճի ներուժ ունեցող ՓՄՁ սուբյեկտների ընդլայնմանը և մրցունակության բարձրացմանը։

ՈԼՈՐՏԸ ՝ **Արտահանման խթանում**

2025-2027 թթ. Արտահանման խթանման պետական քաղաքականության հիմնական նպատակն է մեծացնել ապրանքների և ծառայությունների արտահանման ծավալները, լուծել փոքր շուկայի խնդիրը, հիմնականում ներմուծողից վերածվել արտահանող երկրի, մեծացնել արտահանման չափաբաժինը ազգային եկամտի ավելացման գործընթացում, որով պայմանավորված․

1. միջազգային շուկաներում նպաստել հայկական արտադրանքի առաջմղմանը,
2. դիվերսիֆիկացնել ապրանքային շուկաները,

ՈԼՈՐՏԸ ՝ Որակի ենթակառուցվածքի զարգացում

Հավատարմագրման ոլորտը, հանդիսանալով որակի ենթակառուցվածքի համակարգի բաղկացուցիչ մաս, էական ազդեցություն ունի Հայաստանի Հանրապետության տնտեսական զարգացման վրա:

«Հավատարմագրման ազգային մարմին» ՊՈԱԿ-ը (այսուհետ՝ ԱՐՄՆԱԲ), «Հավատարմագրման մասին» ՀՀ օրենքի համաձայն, Հայաստանի Հանրապետությունում համապատասխանության գնահատման մարմիններին հավատարմագրող միակ մարմինն է, որն իր գործունեությունը սկսել է 2012 թվականի դեկտեմբերից:

1) ԱՐՄՆԱԲ-ը ՀՀ կառավարության 13.02.2020 թ.-ի N 152-Ն և 05.02.2015 թ. N 86-Ա որոշումներով նշանակվել է համապատասխանաբար` սերտիֆիկացման մարմինների և փորձարկման լաբորատորիաների (կենտրոնների) Եվրասիական տնտեսական միության (մաքսային միության) միասնական ռեեստրի ազգային մասի ձևավորումն ու վարումն իրականացնող և Եվրասիական տնտեսական միության (Մաքսային միության) տեխնիկական կանոնակարգերով նախատեսված համապատասխանության գնահատման փաստաթղթերի միասնական ռեեստրի ազգային մասի ձևավորումն ու վարումն իրականացնող լիազոր մարմին: ՀԱՄ-ն իրականացնում է Եվրասիական տնտեսական հանձնաժողովի խորհրդի 2016թ. մայիսի 10-ի N 38, N 39, N 1 որոշումներով հաստատված տեխնոլոգիական փաստաթղթերին համապատասխան ընդհանուր գործընթացներին միանալու աշխատանքներ:

2) Եվրասիական տնտեսական միության (ԵԱՏՄ) շրջանակներում հավատարմագրման ոլորտում համագործակցությունն իրականացվում է «Եվրասիական տնտեսական միության մասին» պայմանագրի «Տեխնիկական կանոնակարգում» Х-րդ բաժնի «Հավատարմագրում» 54-րդ հոդվածի և պայմանագրի 11-րդ հավելվածի հիման վրա:

3) ԱՐՄՆԱԲ-ի ներկայացուցիչները հանդիսանում են ԵԱՏՄ Եվրասիական տնտեսական հանձնաժողովի «Սանիտարական, անասնաբուժական և բուսասանիտարական միջոցների տեխնիկական կանոնակարգման Խորհրդատվական կոմիտեի տեխնիկական կանոնակարգման և համապատասխանության գնահատման ենթակոմիտե» աշխատանքային խմբի անդամներ:

4) ԱՐՄՆԱԲ-ի տնօրենը հանդիսանում է ԵԱՏՄ անդամ պետությունների Հավատարմագրման մարմինների ղեկավարների խորհրդի անդամ:

5) ԱՐՄՆԱԲ-ը, որպես Հայաստանի Հանրապետության հավատարմագրման ազգային մարմին, մասնակցում է Անկախ պետությունների համագործակցության ստանդարտացման, չափագիտության և սերտիֆիկացման միջպետական խորհրդի (МГС) հետևյալ գիտատեխնիկական հանձնաժողովի և աշխատանքային խմբի աշխատանքներին՝

- հավատարմագրման գիտատեխնիկական հանձնաժողով (НТКА),

- հավատարմագրման տարածաշրջանային կազմակերպության ստեղծման աշխատանքային խումբ (РГ РОА):

6) 2016 թվականի նոյեմբերի 24-ից Հավատարմագրման եվրոպական համագործակցության (EA)-ի ասոցացված անդամ է: EA-ի հետ բազմակողմ ճանաչման համաձայնագիր կնքելու նպտակով 2023 թվականի դեկտեմբերի 8-ին հայտը և կից փաստաթղթերը ներկայացվել են EA-ի քարտուղարություն։ Պատասխան նամակով հաստատվել է հայտի գրանցումը և ընտրվել է EA-ի անդամ-պետությունների հավատարմագրման ազգային մարմինների գնահատողներից կազմված գնահատման խումբը: Գնահատման խմբի կողմից իրականացվելիք ԱՐՄՆԱԲ-ի գնահատման դրական արդյունքների դեպքում կկնքվի բազմակողմ ճանաչման համաձայնագիր:

ՈԼՈՐՏԸ ՝ **Զբոսաշրջություն**

Բազմաթիվ երկրներում, այդ թվում նաև՝ Հայաստանի Հանրապետությունում զբոսաշրջությունը տնտեսության գերակա ճյուղ է։ Զբոսաշրջությունը նպաստում է տնտեսության զարգացմանը՝ ստեղծելով աշխատատեղեր և հնարավորություններ ինչպես քաղաքներում, այնպես էլ քաղաքային միջավայրից դուրս, կանխելով գյուղական բնակավայրերից բնակչության արտահոսքը և աշխատուժի արտագաղթը և ընդգրկելով հարակից բոլոր ոլորտները։

Ամբողջ աշխարհում զբոսաշրջությունը նպաստում է ներդրումների ներհոսքին, ենթակառուցվածքների զարգացմանը, համաչափ տնտեսական զարգացմանը, մշակութային ժառանգության պահպանմանը և զարգացմանը, միջմշակութային հաղորդակցմանը, միջազգային համերաշխությանն ու խաղաղության ամրապնդմանը։

1. ՈԼՈՐՏԱՅԻՆ ՔԱՂԱՔԱԿԱՆՈՒԹՅԱՆ ՀԻՄՆԱԿԱՆ ԹԻՐԱԽՆԵՐԸ

* Գյուղատնտեսության ոլորտում Կառավարության կողմից իրականացվող քաղաքականությունն ուղղված է լինելու գյուղատնտեսության ինտենսիվացմանը, արտադրողականության բարձրացմանը, հողային ռեսուրսների նպատակային և ջրային ռեսուրսների խնայողաբար ու արդյունավետ օգտագործմանը, պարենային անվտանգության ապահովման մակարդակի բարձրացմանը, անասնաբուծության և բուսաբուծության զարգացմանը, արդիական տեխնոլոգիաների ներդրմանը, արտադրված արտադրանքի իրացմանն ու արտահանման խթանմանը, գյուղատնտեսական ամբողջ արժեշղթայում ընդգրկված սուբյեկտների՝ գյուղացիական տնտեսությունների, կոոպերատիվների, գյուղատնտեսական մթերք վերամշակողների եկամուտների ավելացմանը։

Ագրոպարենային համակարգի զարգացման քաղաքա­կանության մեջ որպես հիմնական գերակայություններ են դրվել ՝ գյուղատնտեսության ռեսուրսային ներուժի արդյունավետ օգտագործումը, պարենային անվտանգության մակարդակի բարձրացումը, առաջադիմական տեխնոլոգիաների ներդրումը, գյուղատնտեսության ինտենսիվացման մակարդակի բարձրացումը, բնակլիմայական ռիսկերի մեղմումն ու տնտեսավարողների եկամուտների ավելացումը:

Գյուղատնտեսության ոլորտում իրականացվող պետական աջակցության քաղաքականությունը բխում է հիմնականում ՀՀ կառավարու­թյան 2021 թվականի օգոստոսի 18-ի N 1363-Ա որոշմամբ հաս­­տատ­ված Հայաստանի Հանրապե­տու­թյան կառա­վա­րու­թյան 2021-2026 թվականների ծրագրից (2.4. Գյուղատնտե­սու­թյուն բաժին), ՀՀ կառավա­րության 2019 թվականի դեկտեմբերի 19-ի N 1886-Լ որոշ­­մամբ հաս­տատ­ված Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմա­վարությունից։

Գյուղատնտեսության ոլորտում ՄԺԾԾ ժամանակահատվածում պետական քաղաքականությունը նպատակաուղղված է լինելու

* Գյուղատնտեսության ինտենսիվացման մակարդակի բարձրացմանը, առաջադիմական և նորարարական տեխնոլոգիաների ներդրմանը,
* գյուղատնտեսական նշանակության հողերի նպատակային և արդյունավետ օգտագործմանը, չօգտագործվող հողերը շրջանառության մեջ դնելուն և հողերի խոշորացմանը,
* ոռոգման ջրի օգտագործման արդյունավետության բարձրացմանը,
* գյուղատնտեսական մշակաբույսերի ամբողջական ապահովագրության ներդրմանը,
* գյուղատնտեսական տեխնիկայի հավաքակազմի թարմացմանը,
* ինտենսիվ այգեգործության զարգացմանը, բարձրարժեք մշակաբույսերի արտադրության խթանմանը,
* ջերմատնային տնտեսությունների զարգացմանը,
* տեղական սերմարտադրության խթանմանը,
* կենդանիների համարակալման և հաշվառման համակարգի ներդրմանը,
* անասնապահության ոլորտում առաջադիմական տեխնոլոգիաների ներդրմանը, տոհմային անասնաբուծության զարգացմանը,
* ագրովերամշակողների արտադրական կարողությունների հզորացմանը, մթերումների արդյունավետ կազմակերպմանը,
* գյուղատնտեսական արտադրանքի իրացման կառուցակարգերի կատարելագործմանը, մեծածախ շուկաների և լոգիստիկ կենտրոնների ստեղծմանը,
* սննդամթերքի անվտանգության ոլորտի օրենսդրության կատարելագործմանը,
* կենդանիների և բույսերի հիվանդությունների կանխարգելման արդյունավետ համակարգի ներդրմանը և շահագործմանը։
* Կառավարության 2021 թվականի թիվ 1902-Լ որոշման 1-ին հավելվածի Էկոնոմիկայի նախարարության բաժնում սահմանվում են ոլորտային քաղաքականության հիմնական թիրախները․

Նպատակ 2՝ Արտադրողականության աճ և գործազրկության կրճատում

1. Ռազմավարական և առաջնահերթ ոլորտներում տեխնոլոգիական արդիականացում և բիզնես պրոցեսների օպտիմալացում
2. Աշխատաշուկայում բարձր որակավորում ունեցող մասնագետների ներգրավում տեղական ընկերություններում
3. Տնտեսության մեջ թվային գործիքների կիրառման խթանման հայեցակարգի հաստատում

Նպատակ 4` Փոքր և միջին ձեռնարկատիրության զարգացում

1. Նորարարական նախաձեռնությունների հայեցակարգի հաստատում, հաստատումից հետո ծրագրերի մշակում և իրագործում
2. Մասնավոր հատվածի մասնագիտական կարողությունների զարգացում
3. Պետություն-մասնավոր երկխոսության պետական ծրագրի հաստատում և իրագործում
4. Ֆինանսների հասանելիության ապահովում, «ՓՄՁ ներդրումային ֆոնդի և զարգացման բանկի հայեցակարգի հաստատում, հաստատման դեպքում իրագործում

* Առնվազն միջնաժամկետ հատվածում արտահանման խթանման ոլորտում ծրագրային միջոցառումների հիմնական նպատակն է ապրանքային շուկաների դիվերսիֆիկացումը, արտաքին նոր շուկաներ մուտք գործելուն նպաստելը, թիրախային շուկաներում վաճառքների ծավալների մեծացումը։

Նպատակների իրագործումը միտված է տարեկան ծրագրով նախատեսված միջոցառումների իրականացմանը, ապահովելու արտահանման ծավալների դինամիկ աճը։

2025-2027 թթ․ արտահանման խթանման ոլորտում իրականացվելիք միջոցառումները նպատակաուղղված կլինեն․ պետական աջակցության գործիքակազմի կիրառման միջոցով արտահանման ծավալների ավելացման խթանումը, արտահանելի հատվածի ընդլայնումը և թիրախային շուկաներ մուտք գործելուն նպաստումը, արտաքին շուկաներում հայկական արտադրանքի առավել մեծ ներկայացվածության նպաստումը։

Միջոցառումների իրականացումը կնպաստի հետևյալ արդյունքների ապահովմանը․

* Հայաստանի Հանրապետության տնտեսության, նրա առանձին ոլորտների և կազմակերպությունների արտադրանքի առաջմղմանը և նոր գործարար կապերի ձևավորմանը
* Արտերկրում հայկական արտադրանքի ճանաչելիության բարձրացմանը և սպառողների դրական կարծիքի ձևավորմանը

Վերոնշյալ նպատակները համահունչ և փոխկապակցված են ՀՀ կառավարության գործունեության ծրագրային միջոցառումների ցանկում ընդգրկված նպատակային ուղղությունների հետ, դրանք բխում են ՀՀ կառավարության գործունեության ընդհանուր նպատակներից և կրում են շարունակական ու կայուն բնույթ։

2025-2027 թթ․ նպատակների ապահովման ուղղությամբ նախատեսվում է`

* համաշխարհային շուկայում խթանել և ամրապնդել հայկական արտադրանքի ծավալների վաճառքի աճը,
* նպաստել նոր շուկաներ հայկական արտադրանքի մուտք գործելուն,
* զարգացնել այլ երկրների հետ երկկողմ առևտրատնտեսական հարաբերությունները։

Մինչև 2027 թվականը նախատեսվում է Հայաստանից ապրանքների արտահանման մինչև 20 տոկոս աճի ապահովում։

* Որակի ենթակառուցվածքների զարգացման ծրագրի իրականացումը կապված է.

1. ՀՀ կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» թիվ 1902–Լ որոշման հավելվածով հաստատված ծրագրի 11.3 կետով սահմանված «11.3. Համապատասխանության գնահատման և հավատարմագրման կարողությունների զարգացում՝ թիրախ սահմանելով Հավատարմագրման ազգային մարմնի միջազգային ճանաչմանն ուղղված երկկողմ և բազմակողմ ճանաչման համաձայնագրերի կնքումը տարածաշրջանային և միջազգային հավատարմագրման կազմակերպությունների հետ (EA, ILAC, IAF)»․

2. Հայաստանի Հանրապետության և Եվրոպական միության և Ատոմային էներգիայի եվրոպական համայնքի ու դրանց անդամ պետությունների միջև կնքված Համապարփակ և ընդլայնված գործընկերության համաձայնագրի կիրարկման ճանապարհային քարտեզի «Հոդված 130. Համագործակցություն առևտրի տեխնիկական խոչընդոտների ոլորտում» համաձայն Հավատարմագրման եվրոպական համագործակցության (EA) հետ բազմակողմ ճանաչման համաձայնագրի կնքում․

3. ՄԱԿ-ի «Կայուն զարգացման 2030 օրակարգում» ներառված 17-րդ «Գործընկերություններ հանուն նպատակների» հետևյալ ենթակետի հետ «17.10 Խթանել համընդհանուր, կանոնահեն, բաց, ոչ-խտրական և արդարացի բազմակողմ առևտրային համակարգի ստեղծում Առևտրի համաշխարհային կազմակերպության ներքո, այդ թվում՝ Դոհայի զարգացման օրակարգի բանակցությունների եզրահանգման միջոցով»,

4. ԵԱՏՄ Պայմանագրի «Տեխնիկական կանոնակարգում» Х-րդ բաժնի «Հավատարմագրում» 54-րդ հոդված ․

5. Համաշխարհային Բանկի «Առևտրի խթանման և որակի ենթակառուցվածքի» ծրագրի ՏԿՑ 14. «ISO/IEC 17025»-ի համաձայն լաբորատորիաների փորձարկման նպատակով ՀԱՄ-ի կողմից ՓՃՊ-ի կամ ԲՃՊ-ի ձեռքբերում»։

Ծրագրի իրականացման հիմնական նպատակներն են՝ Հավատարմագրման ազգային մարմնի միջազգային ճանաչմանն ուղղված բազմակողմ ճանաչման համաձայնագրերի կնքումը տարածաշրջանային և միջազգային հավատարմագրման կազմակերպությունների հետ (ԵԱՏՄ, EA, ILAC, IAF), որը նախադրյալներ է ստեղծում առևտրում տեխնիկական խոչընդոտների վերացմանը, ապահովելու ապրանքների ազատ տեղաշարժը, բացառելու նույն ապրանքի կրկնակի փորձարկման և սերտիֆիկացման անհրաժեշտությունը, ինչպես նաև սպառողների վստահության բարձրացմանը:

* ՀՀ կառավարության 2021թ․ նոյեմբերի 18-ի N 1902-Լ որոշման հավելվածի «Էկոնոմիկայի նախարարություն» բաժնի 10-րդ կետով 2026թ․-ի համար սահմանվել է հետևյալ նպատակը՝ զբոսաշրջության զարգացում, տարեկան 2.5 մլն զբոսաշրջիկի այցելություն, 20 զբոսաշրջային կլաստերների զարգացում, 50 պատմամշակութային օբյեկտների վերականգնում։

ՀՀ ԷՆ զբոսաշրջության կոմիտեի կողմից մշակվել և ՀՀ վարչապետի աշխատակազմ է ներկայացվել զբոսաշրջության զարգացման 5-ամյա ռազմավարությունը, որի թիրախային ցուցանիշներից է 2028թ․ ապահովել 4 միլիոն զբոսաշրջիկի այցելություն և զբոսաշրջիկների՝ 5 միլիարդ ԱՄՆ դոլարի ծախս։

1. ՈԼՈՐՏԱՅԻՆ ԾԱԽՍԱՅԻՆ ԾՐԱԳՐԵՐԸ ԵՎ ԾԱԽՍԱՅԻՆ ԳԵՐԱԿԱՅՈՒԹՅՈՒՆՆԵՐԸ

Հայաստանի Հանրապետության գյուղատնտեսության ոլորտի տնտեսական զարգացումն ապահովող հիմնական ուղղությունների 2020-2030 թվականների ռազմավարությամբ սահմանված են յոթ հիմնական գերակայություններ՝ հողային բարեփոխում, արտահանման դիվերսիֆիկացում, առևտրայնացում և ավելացված արժեք, տեխնոլոգիական արդիականացում և նորարարություն, մարդկային կարողությունների և հմտությունների զարգացում, գյուղական զարգացում, ինստիտուցիոնալ կարողություններ։

2025-2027 թվականներին վարվող քաղաքականությունը կնպատակաուղղվի գյուղատնտեսության և նրան սպասար­կող ոլորտների գործունեության արդյունավետության բարձրացմանը, որի հիման վրա պայ­մաններ կստեղծվեն գյուղատնտեսության հետագա զարգացման և ընդլայնված վերարտա­դրու­թյան կազմակերպման, գյուղացիական տնտեսությունների իրական եկամուտների ավելացման, հանրապետության պարենային ապահովության և պարենային անվտանգության մակարդակի բարձրացման համար։

Նշված քաղաքականության իրականացման համար նախատեսվում է գյուղատնտեսության ոլորտում 2025-2027 թվականներին պետական բյուջեներով ծախսերը նպատակաուղղել հետևյալ գերակա ուղղություն­ներին.

* գյուղատնտեսության խթանման ծրագրերի իրականացմանը,
* գյուղատնտեսության արդիականացման ծրագրերի իրականացմանը,
* անասնաբուժական ծառայությունների մատուցմանը,
* բուսաբուծության խթանման և բույսերի պաշտպանության ծրագրերի իրականացմանը,
* գյուղական ենթակառուցվածքների վերականգնման և զարգացման, գյուղական ֆինանսավորման աջակցության ծրագրերի իրականացմանը։
* ՓՄՁ ոլորտում նախատեսվում են իրականացնել հետևյալ միջոցառումները․

1104-11001 «ՓՄՁ-ի սուբյեկտներին աջակցության ծրագրերի համակարգում և կառավարում»

Նկարագրություն՝ Ֆինանսական և ներդրումային, գործարար ուսուցողական, տեղեկատվական, խորհրդատվական աջակցություն գործող և սկսնակ ՓՄՁ սուբյեկտներին

1104-11002 «Բարձր որակավորում ունեցող մասնագետների ներգրավման նպատակով տնտեսավարողներին աջակցություն»

Նկարագրություն՝ Հայաստանի Հանրապետության տարածքում գործող ընկերությունների արտադրողականության բարձրացման նպատակով բարձր որոկովորում ունեցող մասնագետների ներգրավմանը աջակցություն

1104-11005 «Մասնագիտական կարողությունների զարգացման նպատակով շահառուներին պետական աջակցություն»

Նկարագրություն՝ Շահառուների՛ առցանց, համակցված (առցանց և առկա բաղադրիչներով), կամ առկա եղանակով որակավորման կամ վերաորակավորման դասընթացների մասնակցության վճարի փոխհատուցում

1104-12001 «Տնտեսության արդիականացման միջոցառմանը պետական աջակցություն»

Նկարագրություն՝ Արտադրական հնարավորությունների արդիականացման և նոր տեխնոլոգիաների ներմուծման խթանման նպատակով մատչելի պայմաններով վարկերի տրամադրում

1104-12003 «Սկսնակ և փոքր բիզնեսին արտոնյալ պայմաններով վարկավորման տրամադրում»

Նկարագրություն՝ Սկսնակ և փոքր բիզնեսին արտոնյալ պայմաններով վարկավորման տրամադրում՛ վարկերի տարեկան տոկոսադրույքի սուբսիդավորման եղանակով

* Ոլորտային քաղաքականության նպատակների և թիրախների ապահովման համար ՄԺԾԾ ժամանակահատվածում «Հավատարմագրման ազգային մարմին» ՊՈԱԿ-ին տրամադրվող գումարն ուղղվելու է հավատարմագրման ազգային համակարգի զարգացմանը, հավատարմագրման ոլորտում միջազգային և տարածաշրջանային հավատարմագրման համակարգերին ինտեգրմանը, Եվրոպական հավատարմագրման կազմակերպության (EA) կողմից հավատարմագրման ազգային մարմնի գնահատմանը:
* Զբոսաշրջության ոլորտում սահմանված թիրախների ապահովման նպատակով 2025-2027թթ․ նախատեսված են հետևյալ ծրագրերը՝

1․ Աջակցություն զբոսաշրջության զարգացմանը

2․ Տեղական տնտեսության և ենթակառուցվածքների ծրագիր

3․ Զբոսաշրջության և ենթակառուցվածքների բարելավման ծրագիր

«Աջակցություն զբոսաշրջության զարգացմանը» ծրագրով նախատեսված գերակայություններն են՝

1) Զբոսաշրջության ոլորտի մարքեթինգային և խթանման գործընթաց, ծախսը՝ 1,570 միլիոն դրամ

2) Հայկական զբոսաշրջային արդյունքի դիվերսիֆիկացում, փաթեթավորում եվ խթանում, ծախսը՝ 341 միլիոն դրամ,

3) Միջազգային համագործակցություն, ծախսը՝ 200 միլիոն դրամ,

4) Ենթակառուցվածների եվ մարդկային ռեսուրսների զարգացում, ծախսը՝ 165 միլիոն դրամ,

5) Զբոսաշրջության ոլորտի ինստիտուցիոնալ բարեփոխումներ, ծախսը՝ 24 միլիոն դրամ։

«Զբոսաշրջության և ենթակառուցվածքների բարելավման» ծրագրով նախատեսված գերակայություններն են՝

1. Զբոսաշրջային կլաստերների հայեցակարգեր/Գոտիավորման պլան ազգային, տարածաշրջանային և տեղական զարգացման ծրագրերին համապատասխան, ծախսը՝ 2․000 միլիոն դրամ
2. Պատմամշակութային հուշարձանների վերականգնում, ծախսը՝ 2․200 միլիոն դրամ,
3. Զբոսաշրջային կենտրոնի կառավարման համակարգի ներդրում (գերատեսչությունների պատասխանատվությունների և պարտականությունների հստակեցում), ծախսը՝ 300 միլիոն դրամ,
4. Զբոսաշրջային օբյեկտներում զբոսաշրջային առաջարկի բովանդակային հագեցում, ներառյալ գաստրո ու մշակութային փառատոների և այլ միջոցառումների սատարմամբ, ծախսը՝ 500 միլոն դրամ։
5. ՈԼՈՐՏԱՅԻՆ ԾԱԽՍԵՐԻ ԳՆԱՀԱՏԱԿԱՆԸ

Ծախսերի գնահատականները ներկայացվում են կից հավելվածներում:

1. Ոլորտային քաղաքականության ողջ համառոտ շարադրանքը չպետք է գերազանցի 6 էջի սահմանները: [↑](#footnote-ref-1)